KOMMISSIONENS FORORDNING (EF) Nr. 1137/98 af 29. maj 1998 om en beskyttelsesforanstaltning over for indførsel af hvidløg med oprindelse i Kina
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), ændret ved forordning (EF) nr. 2520/97 (2), særlig artikel 37, stk. 2, og
ud fra følgende betragtninger:
I henhold til Kommissionens forordning (EØF) nr. 1859/93 af 12. juli 1993 om importlicenser for hvidløg fra tredjelande (3), ændret ved forordning (EF) nr. 1662/94 (4), kan hvidløg, som er indført fra tredjelande, kun overgå til fri omsætning i EF, hvis der fremlægges en importlicens;
Frankrig og Spanien anmodede henholdsvis den 1. og 6. april 1998 Kommissionen om at træffe beskyttelsesforanstaltninger over for indførsel af hvidløg;
fra 1993 har Kommissionen registreret en meget kraftig stigning i indførslen af hvidløg med oprindelse i Kina i forhold til de foregående år; i betragtning af prisen på hvidløg kunne en fortsættelse af indførslen have udløst alvorlige forstyrrelser på EF-markedet, hvilket kunne bringe målene i artikel 39 i EF-traktaten i fare og skade EF's producenter; Kommissionen vedtog derfor ved Kommissionens forordning (EF) nr. 1213/94 (5), senest ændret ved forordning (EF) nr. 2815/94 (6), en beskyttelsesforanstaltning for at begrænse udstedelsen af importlicenser for hvidløg med oprindelse i Kina til en bestemt månedlig mængde for høståret 1994/95; denne foranstaltning blev forlænget ved Kommissionens forordning (EF) nr. 1153/95 (7), senest ændret ved forordning (EF) nr. 2944/95 (8), for perioden fra den 1. juni 1995 til den 31. maj 1996, ved Kommissionens forordning (EF) nr. 885/96 (9) for perioden fra den 1. juni 1996 til den 31. maj 1997 og ved Kommissionens forordning (EF) nr. 903/97 (10) for perioden fra den 1. juni 1997 til den 31. maj 1998;
ansøgningerne om importlicenser for hvidløg med oprindelse i Kina oversteg hver måned langt den månedlige mængde, der er fastsat i forordning (EF) nr. 903/97; desuden medførte det store antal ansøgninger, der blev indgivet den første dag i hver månedlig periode, i hele det pågældende høstår udstedelse af importlicenser for mængder, der svarede til under 1 % af de indgivne ansøgninger, og afvisning af senere ansøgninger; denne systematiske overskridelse viser, at presset i sektoren fortsat består, og at EF-markedet for hvidløg uden beskyttelsesforanstaltninger vil blive alvorligt forstyrret ved massive indførsler fra Kina; det er derfor nødvendigt at forlænge beskyttelsesforanstaltningen over for hvidløg med oprindelse i Kina;
udstedelsen af importlicenser bør begrænses til en bestemt periodisk mængde fra den 1. juni 1998 til den 31. maj 1999, og udstedelsen bør suspenderes, så snart denne mængde er nået;
der bør fastsættes kriterier med hensyn til licensansøgernes status og udnyttelsen af de tildelte licenser -
UDSTEDT FØLGENDE FORORDNING:
Artikel 1
1. Fra 1. juni 1998 til 31. maj 1999 udstedes der på de i denne forordning fastsatte betingelser importlicenser for højst 12 000 tons hvidløg (KN-kode 0703 20 00) med oprindelse i Kina, idet der er fastsat en maksimal mængde for hver periode som anført i bilaget.
2. For hver periode er den i stk. 1 nævnte maksimale mængde lig med summen af:
a) den i bilaget nævnte mængde
b) de mængder, der ikke blev ansøgt om i den foregående periode,
og
c) de i tidligere udstedte licenser uudnyttede mængder, som Kommissionen er blevet underrettet om.
3. Når Kommissionen på grundlag af oplysninger, som medlemsstaterne meddeler den i medfør af artikel 4 i forordning (EØF) nr. 1859/93, konstaterer, at den maksimale mængde for en given periode er ved at blive overskredet, fastsætter den, på hvilke betingelser der kan udstedes licenser.
Artikel 2
1. Kun importører af frugt og grøntsager som omhandlet i stk. 2 kan indgive ansøgninger om importlicenser for hvidløg fra Kina.
2. Ved importører af frugt og grøntsager forstås erhvervsdrivende, økonomiske beslutningstagere, fysiske eller juridiske personer, enkeltpersoner eller sammenslutninger, der i hvert af de to foregående år har indført og/eller udført mindst 50 tons frugt og grøntsager som omhandlet i artikel 1, stk. 2, i forordning (EF) nr. 2200/96. At disse betingelser er opfyldt dokumenteres enten ved, at den pågældende er optaget i et handelsregister i medlemsstaten, ved alternativ dokumentation, der godkendes af medlemsstaten, eller ved et import- og/eller eksportbevis. Når en importør har opnået importlicenser i henhold til forordning (EØF) nr. 1859/93 i løbet af det foregående kalenderår, skal han fremlægge bevis for, at han rent faktisk for egen regning, hvad enten det drejer sig om en fysisk eller juridisk person, har ladet mindst 50 % af den mængde, han havde fået tildelt, overgå til fri omsætning.
3. For hver af de perioder, som er nævnt i bilaget, kan en importør som omhandlet i stk. 2 højst indgive to licensansøgninger med mindst fem dages mellemrum. Hver af disse ansøgninger må højst vedrøre 50 % af den mængde, som er nævnt i bilaget for den pågældende periode.
4. De i stk. 2 omhandlede importører fremlægger oplysninger til støtte for deres ansøgning, således at de nationale myndigheder kan kontrollere, om betingelserne i stk. 2 er opfyldt.
5. Uanset artikel 9 i forordning (EØF) nr. 3719/88 kan rettighederne ifølge de importlicenser, som er tildelt for de i nærværende forordnings artikel 1, stk. 1, omhandlede produkter, ikke overdrages.
Artikel 3
Denne forordning træder i kraft den 1. juni 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. maj 1998.